Document ID: 32008R0027

KOMISIJAS REGULA (EK) Nr. 27/2008
(2008. gada 15. janvāris),
ar kuru atver dažas ikgadējas tarifa kvotas produktiem, kas atbilst KN kodiem 0714 10 91, 0714 10 99, 0714 90 11 un 0714 90 19, ar izcelsmi dažās trešās valstīs, izņemot Taizemi, kā arī paredz to pārvaldību
(Kodificēta versija)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 18. jūnija Regulu (EK) Nr. 1095/96 par to, kā īstenojamas koncesijas sarakstā CXL, kas izveidots pēc sarunām saskaņā ar VVTT XXIV:6. pantu (1), un jo īpaši tās 1. panta 1. punktu,
tā kā:
(1)
Komisijas 1996. gada 18. decembra Regula (EK) Nr. 2449/96, ar kuru atver dažas ikgadējas tarifa kvotas produktiem, kas atbilst KN kodiem 0714 10 91, 0714 10 99, 0714 90 11 un 0714 90 19, ar izcelsmi dažās trešās valstīs, izņemot Taizemi, kā arī paredz to pārvaldību (2) ir vairākas reizes būtiski grozīta (3). Skaidrības un praktisku iemeslu dēļ minētā regula ir jākodificē.
(2)
Pasaules tirdzniecības organizācijas (PTO) daudzpusējo tirdzniecības sarunu laikā Kopiena ir apņēmusies atvērt dažas ikgadējas tarifa kvotas produktiem, kas atbilst KN kodiem 0714 10 91, 0714 10 99, 0714 90 11 un 0714 90 19, ar izcelsmi Indonēzijā, Ķīnas Tautas Republikā (Ķīnā), citās PTO līgumslēdzējās valstīs, izņemot Taizemi, un dažās citās valstīs, kuras nav PTO dalībvalstis. Atbilstīgi šīm kvotām muitas nodoklis ir pazemināts līdz 6 % procentuālam nodoklim. Kvotas jāatver ik gadus, un to pārvaldei ir jābūt Komisijas ziņā.
(3)
Ir jānodrošina kvotu pārvaldības sistēma, kas garantētu to, ka vienīgi produktus ar izcelsmi Indonēzijā un Ķīnā var ievest saskaņā ar minētajām valstīm piešķirtajām kvotām. Tādēļ ievešanas atļaujas arī turpmāk būtu jāizdod tikai tad, ja tiek uzrādīta izvešanas atļauja, ko izdevuši minēto divu valstu dienesti un kuru paraugi nosūtīti Komisijai. Attiecībā uz Vjetnamas izcelsmes produktiem saskaņā ar praksi, ko īsteno vairākus gadus, uz ievešanas atļaujas pieteikumiem papildus citiem noteikumiem attiecas prasība uzrādīt sertifikātu, kas izdots pēc eksportētājas valsts iniciatīvas.
(4)
Būtu jāsaglabā tradicionālā sistēma, saskaņā ar kuru attiecīgo produktu ievedumi Kopienā tiek pārvaldīti, pamatojoties uz kalendāro gadu.
(5)
Uz KN kodos 0714 10 91, 0714 10 99, 0714 90 11 un 0714 90 19 minēto produktu ievedumiem attiecas prasība uzrādīt ievešanas atļauju, kuras kopējie sīki izstrādātie piemērošanas noteikumi paredzēti Komisijas Regulā (EK) Nr. 1291/2000 (4). Komisijas Regulā (EK) Nr. 1342/2003 (5), ir paredzēti sīki izstrādāti noteikumi atļauju sistēmas piemērošanai labības un rīsu nozarē.
(6)
Būtu jāpiemēro parastie šādu kvotu pārvaldības papildu noteikumi, jo īpaši attiecībā uz pieteikumu iesniegšanu, atļauju izdošanu un ievedumu pārraudzību.
(7)
Jo īpaši produktu izcelsme būtu jākontrolē, uz ievešanas atļauju izsniegšanu attiecinot prasību uzrādīt attiecīgo valstu izdotu izcelsmes sertifikātu. Tomēr izcelsmes sertifikāti nebūtu jāprasa produktiem ar izcelsmi Ķīnā.
(8)
Lai nodrošinātu attiecīgo režīmu pareizu pārvaldi, ievešanas atļauju pieteikumi nevar attiekties uz daudzumu, kas pārsniedz to, kas norādīts dokumentā, kas apliecina iekraušanu un faktisku nosūtīšanu uz Kopienu. Dažos gadījumos būtu jānosaka arī pieteikuma maksimālais daudzums un jāparedz, ka nekādā gadījumā pieteikums nevar attiekties uz daudzumu, kas pārsniedz to, attiecībā uz ko tiek sniegti iepriekš minētie pierādījumi.
(9)
Gadījumā, ja faktiski izkrautie daudzumi tikai mazliet pārsniedz ievešanas atļaujās minētos daudzumus, būtu jāparedz vajadzīgie pasākumi, lai nodrošinātu, ka pārsnieguma daudzumus var laist brīvā apritē, ja produktu izcelsmes valsts spēj garantēt, ka tiek veiktas šim nolūkam paradzētās formalitātes. Indonēzija un Ķīna var izmantot šo pielaidi.
(10)
Šajā regulā paredzētie pasākumi ir saskaņā ar Labības pārvaldības komitejas sniegto atzinumu,
IR PIEŅĒMUSI ŠO REGULU.
I NODAĻA
KVOTAS
1. pants
No 1997. gada 1. janvāra attiecībā uz produktiem, kas atbilst KN kodiem 0714 10 91, 0714 10 99, 0714 90 11 un 0714 90 19, tiek atvērtas šādas gada tarifu kvotas ar piemērojamo muitas nodokli 6 % procentuālā nodokļa:
a)
825 000 tonnu kvota attiecīgajiem produktiem ar izcelsmi Indonēzijā;
b)
350 000 tonnu kvota attiecīgajiem produktiem ar izcelsmi Ķīnas Tautas Republikā (Ķīnā);
c)
145 590 tonnu kvota attiecīgajiem produktiem ar izcelsmi pārējās Pasaules tirdzniecības organizācijas (PTO) dalībvalstīs, izņemot Taizemi;
d)
32 000 tonnu kvota attiecīgajiem produktiem ar izcelsmi citās valstīs, kas nav PTO dalībvalstis; 2 000 tonnas no tās tiek rezervētas tādu produktu ievedumiem, kas paredzēti lietošanai pārtikā un iepakoti tiešā iesaiņojumā ar tīrsvaru ne vairāk kā 28 kilogrami, vai nu svaigi un veseli, vai bez ādas un saldēti, arī sagriezti.
Kārtas numuri pirmās daļas a), b) un c) punktā paredzētajām kvotām ir attiecīgi 09.4009, 09.4010 un 09.4011.
Pirmās daļas d) punktā minētajai kvotai kārtas numurus 09.4021 un 09.4012 piešķir attiecīgi daļai kvotas, kas rezervēta lietošanai pārtikā paredzētu produktu ievedumiem (2 000 tonnu), un otrai daļai, kas nav rezervēta (30 000 tonnu).
Regulas (EK) Nr. 1291/2000 un (EK) Nr. 1342/2003, kā arī Komisijas Regulas (EK) Nr. 1301/2006 (6) noteikumus piemēro, ja vien šī regula neparedz citādi.
2. pants
Ar nolūku laist brīvā apritē 1. pantā minētos produktus, ievešanas atļauju pieteikumus var iesniegt jebkurā dalībvalstī, un izdotās atļaujas ir derīgas visā Kopienā.
3. pants
1. Ievešanas atļaujas pieteikumu pieņem:
a)
ja tam pievienots attiecīgās valsts kompetento dienestu izdota sertifikāta oriģināls, kas saskaņā ar paraugu I pielikumā apliecina preču izcelsmi Tomēr tāds sertifikāts netiek prasīts tādu produktu ievedumiem, kuru izcelsme ir Ķīnā un kuri minēti 1. panta pirmās daļas b) punktā;
b)
ja tam pievienota konosamenta kopija, kas pierāda, ka prece iekrauta trešā valstī, kas ir tās izcelsmes valsts, un nosūtīta uz Kopienu ar pieteikumā minēto kuģi, un gadījumā, kad šai trešai valstij nav tieša pieeja jūrai, pievieno arī starptautiska pārvadājuma dokumentu, kas apliecina preču transportu no izcelsmes valsts uz nosūtīšanas ostu;
c)
attiecībā uz Indonēzijas un Ķīnas izcelsmes produktiem - ja tam ir attiecīgi pievienotas pienācīgi izpildītas II nodaļā minētās izvešanas atļaujas, ko izdevuši šo valstu dienesti un kas atbilst paraugiem II un III pielikumā. Šādu atļauju oriģinālu patur dienests, kas izdevis ievešanas atļauju. Tomēr gadījumos, kad ievešanas atļaujas pieteikums attiecas tikai uz daļu no daudzuma, kas minēts izvešanas atļaujā, izdevēja dienesta oriģinālā atzīmē daudzumu, kam izmantots oriģināls, un pēc zīmoga uzspiešanas oriģinālu izsniedz atpakaļ attiecīgajai personai. Ievešanas atļaujas izdošanai attiecīgi vērā ņem tikai daudzumus, kas norādīti izvešanas atļaujas 7. ailē, attiecībā uz izvedumiem, kas veikti no Indonēzijas, un daudzumus, kas norādīti izvešanas atļaujas 9. ailē, attiecībā uz izvedumiem, kas veikti no Ķīnas;
d)
ja tas attiecas uz daudzumu, kas nepārsniedz daudzumu, kas norādīts dokumentos, kas minēti a), b) un c) apakšpunktā.
2. Ievešanas atļauju pieteikumi, kas iesniegti ar nolūku laist brīvā apritē lietošanai pārtikā paredzētus produktus, kas atbilst KN kodiem 0714 10 91 un 0714 90 11, nevar attiekties uz daudzumu, kas pārsniedz 150 tonnas uz ieinteresētu personu, kas darbojas uz sava rēķina.
II NODAĻA
IZVEŠANAS ATĻAUJAS
4. pants
1. Izvešanas atļaujas, ko izdod Indonēzijas un Ķīnas dienesti, drukā angļu valodā.
2. Oriģinālu un kopijas izpilda vai nu mašīnrakstā, vai ar roku. Pēdējā minētajā gadījumā tos izpilda, izmantojot tinti un drukātiem burtiem.
3. Katrai izvešanas atļaujai ir sērijas numurs. Papildus tam augšējā ailē ir arī atļaujas numurs. Kopijām ir tie paši numuri kā oriģinālam.
5. pants
1. Izvešanas atļaujas ir derīgas 120 dienas no to izdošanas dienas. Derīguma termiņā ieskaita arī atļaujas izdošanas dienu.
Atļaujas ir derīgas tikai tad, ja ir pienācīgi izpildītas to ailes un ja to autentiskums apstiprināts saskaņā ar norādēm tajās. Daudzumi ir jānorāda skaitļos un vārdos.
2. Uzskata, ka izvešanas atļauju autentiskums ir pienācīgi apstiprināts, ja tajās norādīts izdošanas datums un ir izdevēja dienesta zīmogs un to personu paraksti, kuras tiesīgas tās parakstīt.
III NODAĻA
IEVEŠANAS ATĻAUJAS
6. pants
Atļauju pieteikumos un atļaujās norāda:
a)
8. ailē - trešo valsti, kas ir attiecīgā produkta izcelsmes valsts.
Atļauja uzliek par pienākumu ievest no minētās valsts;
b)
24. ailē - vienu no IV pielikumā minētajiem ierakstiem;
c)
20. ailē - tā kuģa nosaukumu, ar kuru prece nosūtīta uz Kopienu, kā arī iesniegtā izcelsmes sertifikāta numuru un attiecībā uz produktiem ar izcelsmi Indonēzijā un Ķīnā attiecīgi Indonēzijas vai Ķīnas izvešanas atļaujas numuru un datumu.
7. pants
1. Atkāpjoties no Regulas (EK) Nr. 1342/2003 12. panta, ievešanas atļaujas nodrošinājums ir EUR 20 par tonnu.
Tomēr attiecībā uz produktiem ar izcelsmi Ķīnā nodrošinājums ir EUR 5 par tonnu.
2. Gadījumā, kad sakarā ar to, ka piemērots 8. panta 4. punkts, daudzums, kam atļauja izdota, ir mazāks par to, kam tā tika prasīta, šai starpībai atbilstošo nodrošinājumu atmaksā.
3. Regulas (EK) Nr. 1291/2000 5. panta 1. punkta ceturto ievilkumu nepiemēro.
8. pants
1. Atļauju pieteikumus iesniedz attiecīgās dalībvalsts kompetentajiem dienestiem katru nedēļu no pirmdienas līdz trešdienai līdz 13.00.
Tomēr katru gadu pieteikumu iesniegšanas pirmā diena ir janvāra pirmā darba diena.
2. Attiecībā uz Indonēzijas un Ķīnas izcelsmes produktiem atļauju pieteikumi var attiekties uz ievedumiem, ko paredzēts veikt nākamajā gadā, ja pieteikumus iesniedz decembrī, pamatojoties uz izvešanas atļauju, ko Indonēzijas vai Ķīnas dienesti izdevuši attiecīgajam gadam.
3. Nākamajā dienā pēc pieteikuma iesniegšanas un vēlākais līdz plkst. 13.00 ceturtdienā pēc 1. punkta pirmajā daļā paredzētā pieteikumu iesniegšanas termiņa, dalībvalstis pa teleksu vai faksu dara Komisijai zināmas šādas ziņas:
a)
kopējie daudzumi par kuriem iesniegti atļaujas pieteikumi, norādot šo daudzumu izcelsmi un attiecīgo produktu kodu;
b)
uzrādītā izcelsmes sertifikāta numurs un oriģinālajā dokumentā vai tā izrakstā norādītais kopējais daudzums;
c)
Indonēzijas vai Ķīnas dienestu izdoto eksporta sertifikātu atsauces numuri un atbilstīgie daudzumi, par kuriem sertifikāti izsniegti, kā arī kuģa nosaukums.
4. Ievešanas atļauju izsniedz ceturtajā darba dienā pēc 3. punktā minētās informācijas paziņošanas.
5. Indonēzijas vai Ķīnas izcelsmes produktu ievešanas atļaujas, attiecībā uz kurām pieteikumi nākamajam gadam iesniegti decembrī, izsniedz ne ātrāk kā attiecīgā gada pirmajā darba dienā janvārī.
9. pants
Ievērojot šīs regulas 10. panta 2. punktu un atkāpjoties no Regulas (EK) Nr. 1291/2000 8. panta 4. punkta, brīvā apritē laistais daudzums nedrīkst pārsniegt daudzumu, kas norādīts ievešanas atļauju 17. un 18. ailē; šim nolūkam atļauju 19. ailē ieraksta skaitli “0”.
10. pants
1. Attiecībā uz Indonēzijas izcelsmes produktiem, tiklīdz ir konstatēts, ka attiecībā uz kādu konkrētu sūtījumu faktiski izkrautie daudzumi pārsniedz tos, kas norādīti šim sūtījumam izsniegtajā ievešanas atļaujā(-ās), kompetentie dienesti, kas izdevuši attiecīgo atļauju, pēc ievedēja lūguma pēc iespējas ātri elektroniskā veidā par katru atsevišķu gadījumu dara zināmu Komisijai Indonēzijas izvešanas atļaujas numuru(-us), ievešanas atļaujas numuru(-us), pārsnieguma daudzumu un attiecīgā kuģa nosaukumu.
Komisija sazinās ar Indonēzijas dienestiem, lai tiktu izdotas jaunas izvešanas atļaujas. Kamēr tās nav izdotas, pārsnieguma daudzumus nevar laist brīvā apritē, jo nevar tikt uzrādītas jaunās ievešanas atļaujas šiem konkrētajiem daudzumiem. Jaunās ievešanas atļaujas izdod saskaņā ar 8. pantā paredzētajiem noteikumiem.
2. Tomēr, atkāpjoties no 1. punkta, ja konstatēts, ka izkrautie pārsnieguma daudzumi ne vairāk kā par 2 % pārsniedz daudzumus, kas norādīti ievešanas atļaujās, kas izdotas atbilstoši uz konkrēto kuģi attiecinātajām izvešanas atļaujām, kompetentie dienesti dalībvalstī, kur paredzēts produktus laist brīvā apritē, pēc ievedēja lūguma pieļauj pārsnieguma daudzumu laišanu brīvā apritē ar noteikumu, ka ievedējs samaksā muitas nodokli, kas pazemināts līdz 6 % procentuālā nodokļa, un iesniedz nodrošinājumu, kas vienāds ar starpību starp muitas nodokli pēc nepazeminātas likmes un samaksāto nodokli.
Komisija pēc tam, kad tā saņēmusi 1. punkta pirmajā daļā minēto informāciju, sazinās ar Indonēzijas dienestiem, lai tiktu izdotas jaunas izvešanas atļaujas.
Nodrošinājumu atmaksā, kad kompetentajiem dienestiem dalībvalstī, kur paredzēts produktus laist brīvā apritē, tiek uzrādīta papildu ievešanas atļauja attiecīgajam pārsnieguma daudzumam. Uz tādas atļaujas pieteikumu neattiecas prasība iemaksāt nodrošinājumu attiecībā uz atļauju, kā paredzēts Regulas (EK) Nr. 291/2000 15. panta 2. punktā un šīs regulas 7. pantā. Šādas atļaujas izdod saskaņā ar šīs regulas 8. panta noteikumiem un pēc tam, kad uzrādīta viena vai vairākas jaunās izvešanas atļaujas, ko Indonēzijas dienesti izdevuši konkrētajam pārsnieguma daudzumam. Papildu ievešanas atļaujas 20. ailē ir viena no V pielikumā minētajām norādēm.
Nodrošinājums tiek zaudēts attiecībā uz daudzumiem, kam papildu ievešanas atļauja netiek uzrādīta četru mēnešu laikā no dienas, kad pieņemta pirmajā daļā minētā deklarācija par laišanu brīvā apgrozībā, izņemot nepārvaramas varas apstākļus.
Pēc tam, kad papildu ievešanas atļauja ir iesniegta un kompetentais dienests to ir apzīmogojis pēc nodrošinājuma atmaksāšanas, šo licenci pēc iespējas drīz nosūta atpakaļ izdevējam dienestam.
3. Piemērojot šā panta 1. un 2. punktu, nevar pieļaut, ka ievestie preču daudzumi pārsniedz kopējo konkrētajam gadam atvēlēto kvotas daudzumu. Ja tad, kad tiek izdota papildu ievešanas atļauja, tiek konstatēts, ka pārsniegts šis kopējais kvotas daudzums, tad šīs papildu atļaujas aptverto daudzumu atskaita no kopējā nākamajam gadam atvēlētās kvotas daudzuma.
11. pants
Produktu daudzumus, uz ko attiecas katra izdotā ievešanas atļauja, atskaita no kopējā daudzuma, kas atvēlēts attiecīgajam gadam, kad izdotas minētās atļaujas.
Saskaņā ar šo regulu izsniegtās atļaujas ir derīgas visā Kopienā 60 dienas no to faktiskās izdošanas dienas Regulas (EK) Nr. 1291/2000 23. panta 2. punkta nozīmē.
Tomēr atļaujas, kas izsniegtas Indonēzijas vai Ķīnas izcelsmes produktiem, ir derīgas līdz izvešanas atļaujas derīguma termiņa pēdējai dienai, kam pieskaita vēl 30 dienas.
Ievešanas atļaujas derīguma pēdējā diena nevar būt pēc izdošanas gada 31. decembra.
12. pants
Regulu (EK) Nr. 2449/96 atceļ.
Atsauces uz atcelto regulu uzskata par atsaucēm uz šo regulu un lasa saskaņā ar atbilstības tabulu, kas atrodas VII pielikumā.
13. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Regula uzliek saistības kopumā un ir tieši piemērojama visās dalībvalstīs.
Briselē, 2008. gada 15. janvārī

Labels: 3
13
18
17